寄題彭思禹水明樓
作者：釋德洪
朝代：宋

paragraphs: 議郎詩眼發天藏，咄嗟辦樓臨汝水。
遥知殘夜笙歌散，月出東南人獨倚。
纖雲滅盡光下徹，微波不興天著底。
忽驚白晝在軒窗，試數游魚見鱗尾。
平生骯髒笑伊優，官冷對人言少味。
但余清境得厭飫，天應用此相償耳。
我當興發竟相覓，一棹西風健行李。
登臨尚能爲君賦，要使江山增勝氣。